**Beszámoló**

**Kardoskút Község Önkormányzatának Képviselő-testülete részére, a Móra Ferenc Közösségi Színtér működése napirendi ponthoz.**

Tisztelt Képviselő-testület!

A 2023. évi beszámolóm óta eltelt egy év történéseiről az alábbiakban adok számot.

Az eltelt egy év igen tartalmas, programokban bővelkedő esztendőnek bizonyult a közművelődés területén. A tavalyi év végi programok rendben lezajlottak, illetve az ez év januárjában elfogadott éves programtervnek megfelelően a betervezett rendezvényeink és események is megtartásra kerültek.

Összességében visszatekintve elmondhatom, hogy rendezvényeink saját szervezésben valósulnak-valósultak meg. A helyi egyesületek számának növekedésével egyre több civil szervezet kapcsolódik be a községi programok megvalósításába. Emellett tapasztalható az önálló egyesületi programszervezés is.

A közösségi színtérben 1 fő felsőfokú végzettségű művelődésszervező-könyvtáros és 1 fő technikai munkatárs látja el a mindennapi feladatokat. Utóbbi munkáját segíti - szabadságolás idején helyettesíti - az önkormányzat 6 órás foglalkoztatottja.

2024-ben működő csoportjaink: egészségmegőrző gerinctorna, aerobic csoport, nyugdíjas klub, moziklub.

Az edzőterem hétköznapokon díjmentesen áll rendelkezésre a lakosság részére. Az idei regisztráltak száma: 47 fő.

Könyvtári órák keddtől péntekig biztosítottak az olvasók és a könyvtárlátogatók részére. A községi könyvtár a Békés Megyei Könyvtárral együttműködésben látja el feladatát. Új könyvekkel gyarapodunk időről időre, illetve a rendezvényeinkhez is kapunk kérésemre a könyvtári normatívából programokat, előadásokat. A beiratkozott olvasóink száma 45 fő minden korosztályból, de főként a felnőttek a rendszeres kölcsönzők. Napilapokat és színes magazinokat is lehet helyben olvasni, mert előfizetéssel rendelkezünk 8 újságra.

A közösségi színtér helyiségeit terembérleti díj ellenében adjuk ki termékárusítóknak. Kis számban járnak hozzánk vásározók, az idén eddig 9 alkalommal béreltek termet.

A családi eseményekre a helyi lakcímkártyával rendelkezők a terembérleti szabályozás szerint díjmentesen kapják meg a termet, az egyes szolgáltatók aktuális díjszabása szerinti közüzemi hozzájárulás ellenében.

A legnépszerűbb az udvari ifjúsági helyiség, amit az idén 10 alkalommal adtunk ki, 9 család vette bérbe. Emellett egyesületi célokra több alkalommal volt díjmentesen használva.

A nagytermet terembérleti díj megfizetésével az idén csak vásározók bérelték, egy alkalommal díjmentesen, helybelieknek osztálytalálkozóra adtuk ki.

A főépületben lévő klubtermet 1 kardoskúti család kérte, családi eseményeinek lebonyolításához illetve az MFGT kérte szakmai továbbképzés színhelyéül.

Az olvasókört 2024-ben nem bérelték családi esemény megtartására. A turisztikai egyesület az év folyamán több alkalommal vette díjmentesen igénybe: rendezvényeihez (Majális, Pusztatalálkozó) és kiránduló csoportok fogadására, megvendégelésére.

A közösségi színtér ad helyet a Magyar Vöröskereszt Helyi Szervezetének a véradások megtartásához (évi 4 alkalom), a helyi egyesületeknek tagsági megbeszéléseihez, rendezvényeikhez. Alkalmanként nagyobb közgyűlésekre a Kardoskúti Zrt.-nek illetve az elmúlt téli időszakban a történelmi egyházak közösségi alkalmaihoz.

A tavaly októberi beszámolóm után - a 2023. év utolsó felében - eredményesen megrendezésre kerültek az alábbi programok:

Az őszi szünetben a XVII. Tökfaragó buli, amely minden korosztály számára kedvelt hagyományos kézműves programunk.

Novemberben a Katalin-Erzsébet bálra vártuk a vendégeket.

November végén a turisztikai egyesület szervezésében az András-napi disznótornak adtunk helyet.

Decemberben Mikulás ünnepséget tartottunk, ahol a Magyar Földgáztároló Zrt. ajándékcsomagjait oszthattuk ki a műsoros alkalmon.

Az adventi készülés idején a Kardoskúti Főnix Kulturális Egyesület tagjaival megszerveztük az autóbuszos kirándulást Budapestre, a Magyar Nemzeti Cirkusz adventi előadására, illetve aznap még meglátogattuk Gödöllőn a Karácsonyházat.

Az adventi időszakban minden vasárnap meggyújtottuk a községi koszorún a gyertyát, amelyeken műsorral kedveskedett az érdeklődőknek a fiatalság, a nyugdíjas klub, az önkormányzati dolgozók és a színjátszók. Községi karácsonyi ünnepséget is szerveztünk, műsorral, kézműveskedéssel a lakosság minden korosztálya számára.

Decemberben az idősek napi csomagosztás koordinálásban is részt vállaltunk kollégáimmal, majd a 2023. évet a szilveszteri mulatsággal zártuk.

2024-ben az év eleje a csoportfoglalkozások összejöveteleivel kezdődött, illetve az egyes helyi egyesületek év eleji megbeszéléseiket tartották meg.

Helyi egyesület kezdeményezésére heti rendszerességgel táncórák zajlottak január végétől március közepéig, amely a Kardoskúti Együtt Egymásért Egyesület által szervezett jótékonysági bálon való közreműködéssel zárult, április elején. A felkészüléshez és a jótékonysági bálhoz díjmentes használatot biztosított az önkormányzat.

Január végén a romániai Biharban voltunk egy 25 fős csoporttal autóbuszos szervezett kiránduláson, önköltségesen.

Februárban megrendeztük a községi farsangi mulatságot, majd a februári bálat, a helyi motoros egyesület és a Főnix kulturális egyesület tagjainak részvételével. A hónap közepén a Kardoskút Biliárdkupa került lebonyolításra, amely évek óta kedvelt a helyi biliárdozók körében.

Február végén kezdődött nagy érdeklődés mellett a 10 alkalmas filmklubunk, ahol a levetített filmek díjmentesen és jogtisztán álltak rendelkezésünkre.

Márciusban a helyi nyugdíjas klub nőnapi vacsorás rendezvénye mellett új színfoltként községi színtű nőnapi műsoros-ebédes rendezvény került megszervezésre, amely népszerűnek bizonyult a hölgyek körében.

A nemzeti ünnep alkalmából a Hősök Emlékművénél a községi megemlékezést tartottunk.

Másnap a fővárosba látogattunk el autóbuszos kirándulásra, ahol a Parlamentet tekintettük meg.

Március végén a Gasztro Pálinka Est került megszervezésre a helyi egyesület és a közösségi színtér közös szervezésében. Nagy érdeklődés mellett zajlott le a program, mely új színfoltja volt a települési programjainknak.

Március 26-án a Nemzeti Művelődési Intézet székházába tettünk autóbuszos kirándulást, ahol megismerkedtünk az ottani látnivalókkal, kiállításokkal és kézműveskedésre is lehetőség nyílt. A látogatás kulturális zenei programmal zárult.

A hónap zárásaként az Oncsa háznál közösen megtartottuk a hagyományos Húsvétváró programunkat.

Áprilisban községünkbe invitáltuk az Orosházi Járás Nyugdíjas Szervezeteit, hogy egy Tavaszköszöntő zenés-ebédes programmal örvendeztessük meg a helyi és a környék időskorúait.

Április végén a Tájházak Napja és a Te Szedd akció zajlott le, amelyben szervezői munkát vállalt a közösségi színtér.

Májusban a turisztikai egyesület szervezésében helyet biztosítottunk az Olvasókörnél a Majális megtartásához.

Május elején szintén romániai egynapos kirándulás részesei lehetettek kardoskúti érdeklődők, társszervezőként biztosítottuk a lehetőséget önköltségesen.

Rákövetkező hétvégén Egerbe szervezett kirándulást a Kardoskúti Főnix Kulturális Egyesület, amelynél egy 50 fős busz megtelt érdeklődővel.

A hónap folyamán megtartottuk a Pünkösdi Szalonnasütést, majd május 25-én sor került a kültéri nagyszínpad átadó ünnepségére, amely a Kardoskúti Főnix Kulturális Egyesület nyertes pályázata révén a község rendezvényeihez immáron állandó helyet biztosít a jövőben. Húsz önkéntes bekapcsolódott ebbe az értékteremtő munkába. Igazán színvonalas előadók közreműködésével sikerült felavatni a nagyszínpadot. Aznap délután a közalapítvánnyal került közösen megszervezésre a Gyereknap is településünkön, amely szintén évek óta hagyomány. Májusban pünkösdkor az idelátogató gyalogos Pünkösdi zarándokokcsoportot fogadtuk, kis kulturális összeállítással az Emlékhelyeinknél: Fecskésparton és Baraczkoson.

Júniusban ismét autóbuszba szálltunk, és nagy érdeklődés mellett egy különleges zenei élményben volt részünk, a Hungária együttes emlékkoncertjén voltunk. Másnap a Hősök napja alkalmából a történelmi egyházakkal közösen vártuk a megemlékezés résztvevőit.

Júniusban az egykori általános iskolából 35 évvel ezelőtt elballagott osztály a találkozója mellett egy nyilvános diszkós estre is várta az érdeklődőket a közösségi színtérben. Júniusban a turisztikai egyesület Pusztatalálkozója zajlott le, az Olvasókör udvarán.

Rákövetkező hétvégén a II. Szent Iván éj keretében - az Oncsa ház programját színesítve - a fővárosból érkezett énekművészek műsorát hallgathatták meg a vendégek. Ezen a programon szinte minden egyesület részt vett a szervezési munkában, a lebonyolításban.

Júliusban az év egyik legjelentősebb eseménye, a Falunap került megrendezésre, amely tartalmas egész napos kikapcsolódást nyújtott a nagy hőség ellenére.

Július utolsó hetében kezdtük meg a kéthetes nyári gyermektábort Török Attila és jómagam közreműködésével, amely 30 általánosiskolás korú diáknak nyújtott tartalmas egésznapos elfoglaltságot. Ezúton is köszönjük a családok nevében az önkormányzat hozzájárulását, mivel az idei évben nem írtak ki pályázatot önkormányzatoknak e célra és a családok-gyerekek várták. A tábor július 29-e és augusztus 9-e között rendben lezajlott.

Augusztus 16-án, a békéscsabai Munkácsy Mihály Múzeumba tettünk látogatást közel harmincan, ahol a vármegye értékeivel is megismerkedtünk a névadó festőművész munkásságán és alkotásain felül. Iskolakezdés előtt az orosházi Székács József Óvoda, Általános iskola és Gimnázium teljes tantestülete tartott csendes délelőttöt a közösségi színtérben, majd a templomban folytatták az összejövetelüket.

A tervezett községi nyárzáró programot a helyi motoros egyesület rendezte meg a II. Motoros Grillparty néven, a szervezésben és lebonyolításban részt vettünk szeptember első hétvégéjén.

Szeptember közepén az országos hatókörű Kardoskúti Nyugdíjas Vers- és Prózaíró Pályázat díjkiosztó ünnepségét és a Kardoskúti Antológia átadóját tartottuk meg. 17 településről érkeztek hozzánk vendégek.

Ugyanaznap a községben még másik két rendezvényhez is be lehetett kapcsolódni: az Oncsa ház Fosztókájába illetve az Ars Sacra országos program keretében, a Nyitott templomok rendezvényre került sor. Ezt érdekességképpen írtam le, mert ebben nem volt szervezői szerepünk.

Rákövetkező hétvégén a Fehértó Napja lebonyolításában vettünk részt a Körös-Maros Nemzeti Parkkal együttműködve. A rendezvény minden évben színvonalas, nagy látogatottságú, az idei évben a számlálás szerint kb. 2300 fő vendéget vonzott településünkre.

Szeptember utolsó hétvégéjén a községi Idősek napja műsoros-ebédes összejövetelére vártuk a 60 év feletti lakosságot.

Október első hétvégéjén az Aratási hálaadó ökumenikus istentisztelet követően Emlékműavatásra került sor, amely Szemenyei Sándor helyi gazdálkodó kezdeményezésére és felajánlásából készült. Ezután az önkormányzat estebédre várta a résztvevőket.

Október közepén a Kardoskúti Gasztro Pálinka Egyesület autóbuszos kirándulásra várta az érdeklődőket Gyulára. A program a Gyulai Pálinka Manufaktúrában zajlott szakmai előadással és gasztrokulturális élményekkel.

Jelen beszámolóm elkészítésének időszakában kerül sor a községi megemlékezésre a nemzeti ünnep alkalmából a Hősök Emlékművénél, majd az őszi szünetben a Tökfaragó Bulit tartjuk meg.

Az év további programjait, eseményeit az elfogadott éves terv szerint szeretnénk megvalósítani.

A tavalyi beszámolómban adtam arról hírt, hogy a Nemzeti Művelődési Intézet 2023 szeptemberében megkereste az önkormányzatot, hogy a Térségi Kulturális Programban vegyen részt településünk, amely mintaprogram volt. Egy on-line kérdőíves felméréssel kezdődött, majd ennek kiértékelése alapján térítésmentesen tudtunk kulturális programokra, szolgáltatásokra pályázni. Ezekből a többség nyertes is lett, így gazdagítva a kulturális programjaink sokszínűségét, a szabadidő tartalmas eltöltésének lehetőségeit településünkön és más helyszíneken, ahová a lakossággal eljutottunk.

A Petőfi Kulturális Program megvalósítási időszakának végén - még egy múzeumi foglalkozás lesz az idén helyben - úgy összegezném az eltelt időszakot, hogy valóban megérte a belefektetett szakmai munkát, - zárójelesen a közbeni fáradalmakat is. Sokrétű, tartalmas és színvonalas kulturális lehetőségekben volt a település lakóinak része. Emellett valósítottuk meg a már hagyományos programjainkat, a tervezett rendezvényeket. A nyugdíjasokkal is több alkalommal környékbeli települések társ klubjaihoz is ellátogattunk, meghívásaiknak eleget téve. Ilyen sűrű év még nem volt az elmúlt évek során.

Köszönöm ezúton az önkormányzati dolgozók, a helyi egyesületek munkáját és mindazon önkéntesekét, akik elősegítették a rendezvényeink lebonyolítását.

Ehhez szorosan kapcsolódik, hogy a jövő évi programterv elkészítéséhez - a község évtizedes hagyományokkal rendelkező programjainak és rendezvényeinek dátumainak pontosítása után - szeretnék minden helyi civil egyesületi vezetővel közös megbeszélést tartani, hogy előre meg tudjuk beszélni a 2025. évi programterveket.

Bízom benne, hogy részletes tájékoztatással szolgáltam a tisztelt Képviselő-testület részére az elmúlt egy év munkájáról. Amennyiben kérdés merül fel, arra személyesen az ülésen válaszolok.

Kardoskút, 2024. október 14.

Vargáné Neller Borbála Tünde, sk.

művelődésszervező