**E L Ő T E R J E S Z T É S**

Kardoskút Község Önkormányzata Képviselő-testületének

2024. október 22. napi rendes ülésére

**Száma:** 5. sz. napirendi pont

**Tárgy:** A 2024. évi szociális célú rezsitámogatás helyi szabályairól szóló rendelet

**Előadó:** Varga Pál polgármester

**Előterjesztés tartalma:** határozati javaslat

**Szavazás módja:** minősített többség (rendelet)

**Az előterjesztés előkészítésében közreműködnek:** Fekete Zita, kirendeltség-vezető

**Tisztelt Képviselő-testület!**

[Magyarország Alaptörvénye XXXI. cikkének 32. cikk (2) bekezdés](https://njt.hu/jogszabaly/2011-4301-02-00#CA32@BE2)e szerint feladatkörében eljárva a helyi önkormányzat törvény által nem szabályozott helyi társadalmi viszonyok rendezésére, illetve törvényben kapott felhatalmazás alapján önkormányzati rendeletet alkothat.

A szociális igazgatásról és szociális ellátásokról szóló 1993. évi III. törvény 45. §**-**a szerint a képviselő-testület az e törvény rendelkezései alapján nyújtott pénzbeli és természetbeni ellátások kiegészítéseként, önkormányzati rendeletben meghatározott feltételek alapján – pénzbeli vagy természetbeni formában – települési támogatást nyújt. Települési támogatás keretében nyújtható támogatás különösen a lakhatáshoz kapcsolódó rendszeres kiadások viseléséhez,

A fentiek alapján Kardoskút Község Önkormányzata (továbbiakban: Önkormányzat) vissza nem térítendő, egyszeri, pénzbeli támogatás biztosítását kezdeményezi a község területén állandó lakóhellyel rendelkező azon személyek részére, akinek családjában az egy főre jutó jövedelem az öregségi nyugdíjminimum összegének 600%-át, egyedül élő esetén 650 %-át nem éri el és nem részesült természetben nyújtott szociális tűzifa támogatásban 2024. év második félévében.

A rendelet tervezet meghatározza a jogosultsági feltételeket és az eljárási szabályokat, 1. melléklete tartalmazza a kérelem nyomtatványt.

**A jogalkotásról szóló CXXX. tv. 18.§ (5) bekezdés szerinti indokolás:** A szociális igazgatásról és szociális ellátásokról szóló 1993. évi III. törvény 45. §**-**a alapján, a szociálisan rászoruló személyek, családok költségvetését jelentősen terhelő, téli időszakban megemelkedő rezsiköltségek rendezésében történő segítségnyújtás szükséges, tekintettel arra, hogy a szociális célú tűzifa támogatást csak a rászorulók egy része tudja igénybe venni.

Kardoskút, 2024. 10. 14.

dr. Lipták Péter

jegyző