**Beszámoló**

**Kardoskút Község Önkormányzata Képviselő-testülete részére, a Kardoskúti Hírmondó kiadása napirendi ponthoz.**

Tisztelt Képviselő-testület!

A Kardoskúti Hírmondó helyi újság főszerkesztőjeként a 2024. évi kiadással kapcsolatban az alábbi tájékoztatást adom.

A helyi újság immáron 14 évfolyamot ölel fel, az idei évben 3 lapszám jelent meg. A terjedelem általában 12-16-20 oldal, a folyamatban lévő októberi számunk a közlendők sokasága miatt 20 oldalasra készült. Decemberre tervezzük kiadni a 2024. évi utolsó lapszámot, a már megszokott jövő évi színes falinaptár melléklettel együtt.

A szerkesztőségi fogadóóra hivatalos ideje keddenként, 14.30-16.30 óra között van a közösségi színtérben. Emellett az újság e-mail címén is bárki megkereséssel élhet szerkesztőségünk felé. Az idei évben nem volt lakossági megkeresés. Korábban családi esemény közzétételével kapcsolatban kerestek.

A szerkesztőség jelenlegi tagjai: Barna Imre László, Felföldi László, Verasztó Lajos és Vargáné Neller Borbála Tünde. A kirendeltség-vezetői állás esetén történt személyi változások kapcsán ezúton kérem és kezdeményezem, hogy a szülési szabadságról visszatérő Fekete Zita kerüljön ismételten a szerkesztőség tagjainak sorába, a korábbi kirendeltség-vezető helyére. Kérném az ehhez szükséges intézkedés megtételét a hatályos médiatörvény szabályozása szerint.

A szerkesztőségi munkáról röviden: tagjaink díjmentesen végzik tevékenységüket. A kapcsolattartás többnyire e-mailezés formájában, személyesen vagy telefonon keresztül történik. Amint a nyomdakész anyag elkészül, azt a szerkesztőségi tagok ismételten áttekintik és véleményezik.

A nyomdai kivitelezést évek óta a békéscsabai Kolorprint Kft. végzi. Határidőre dolgoznak, a késztermékkel elégedettek vagyunk. Éves árajánlatot minden év utolsó negyedévében kérek a nyomdától a következő évre vonatkozóan.

A törvényi kötelezettségnek eleget téve a megjelenéseket követően a kötelespéldányokat az Országos Széchenyi Könyvtár (6 példány), illetve a Békés Megyei Könyvtár (2 példány) postai úton megkapja. Emellett községi könyvtárunk is megőriz belőle egy-egy példányt az SzMSz-nek megfelelően.

A fentiek ismeretében szívesen válaszolok a testületi ülésen felmerülő kérdéseikre.

Kardoskút, 2024. október 14.

Vargáné Neller Borbála Tünde, sk.

   felelős szerkesztő