**Kardoskút Község Önkormányzata**

**Képviselő-testületének**

**19/2024. (X. 24.) önkormányzati rendelete**

**a 2024. évi szociális célú rezsitámogatás helyi szabályairól**

Kardoskút Község Önkormányzatának Képviselő-testülete a Magyarország Alaptörvénye XXXI. cikkének 32. cikk (2) bekezdésében kapott felhatalmazás, a szociális igazgatásról és szociális ellátásokról szóló 1993. évi III. törvény 45. §-ában meghatározott feladatkörében eljárva a szociális célú rezsitámogatás helyi szabályairól a következőket rendeli el:

**1. A rendelet célja, hatálya**

**1. §**

(1) A rendelet célja, hogy pénzbeli juttatásként szociális célú rezsitámogatást biztosítson az önkormányzat és meghatározza a támogatás nyújtásának, igénylésének részletes feltételeit, a szociális rászorultság szabályait.

(2) E rendelet hatálya kiterjed Kardoskút község közigazgatási területén állandó lakcímmel rendelkező és a szociális igazgatásról és szociális ellátásokról szóló 1993. évi III. törvény (a továbbiakban: Sztv.) 3. §-ában meghatározott személyre.

(3) A jelen rendeletben használt család, egyedül élő, háztartás és jövedelem fogalmára az Sztv. 4. §-ában meghatározottakat kell érteni.

**2. A támogatás feltételei**

**2. §**

(1) Az önkormányzat kérelem benyújtása esetén egyszeri, vissza nm térítendő pénzbeli támogatást biztosíthat annak a kérelmezőnek, akinek a családjában az egy főre jutó jövedelem az öregségi nyugdíjminimum összegének 600 %-át, egyedül élő esetén 650 %-át nem éri el és valamilyen oknál fogva nem volt jogosult természetben nyújtott szociális célú tűzifa támogatás iránti kérelem benyújtására, 2024. október 22. napjáig.

(2) A jelen rendelet szerinti rezsitámogatás ugyanazon lakott ingatlanra csak egy kérelmezőnek állapítható meg, függetlenül a lakásban élő személyek és a háztartások számától. Amennyiben egy ingatlanról több kérelem is érkezik, az elbírálás a kérelmek beérkezésének sorrendjében történik.

(3) Nem jogosult rezsitámogatásra az a kérelmező – függetlenül a 2. §-ban meghatározott feltétel teljesülésétől - aki olyan, üresen álló, nem lakott ingatlanra kéri a támogatás megállapítását, amelyben életvitelszerűen senki sem él.

**3. Eljárási rendelkezések**

**3. §**

(1) A támogatás megállapítása iránti eljárás a jelen rendelet 1. melléklete szerinti kérelemre indul, melyhez mellékelni kell a kérelem benyújtását megelőző hónap jövedeleméről szóló, a jövedelem típusának megfelelő igazolást.

(2) A kérelmeket 2024. november 1. napjától 2024. november 29. napjáig lehet Kardoskút Község Önkormányzatához benyújtani. A határidő elmulasztása jogvesztő.

(3) A kérelmek elbírálásának hatáskörét a képviselő-testület a polgármesterre ruházza át. A polgármester a támogatásról legkésőbb 2024. december 10. napjáig dönt.

(4) Egy személynek vagy családnak adható rezsitámogatás legfeljebb 30.000 Ft lehet, melynek kifizetése folyamatosan történik elsősorban bankszámlára utalással, ennek hiányában házi pénztári kifizetéssel.

**4. §**

Ez a rendelet 2024. november 1-jén lép hatályba, és 2025. február 28-án hatályát veszti.

Végső előterjesztői indokolás

A szociális igazgatásról és szociális ellátásokról szóló 1993. évi III. törvény 45. § (1) bekezdés a) pontja alapján a képviselő-testület az e törvény rendelkezései alapján nyújtott pénzbeli és természetbeni ellátások kiegészítéseként, önkormányzati rendeletben meghatározott feltételek alapján - pénzbeli vagy természetbeni formában - települési támogatást nyújt. Települési támogatás keretében nyújtható támogatás különösen a lakhatáshoz kapcsolódó rendszeres kiadások viseléséhez.

Az önkormányzat vissza nem térítendő, egyszeri, pénzbeli támogatást biztosíthat annak a személynek, akinek a családjában az egy főre jutó jövedelem az öregségi nyugdíjminimum összegének 600 %-át, egyedül élő esetén 650 %-át nem éri el és nem nyújtott be természetben nyújtott szociális célú tűzifa támogatás iránti kérelmet 2024. október 22. napjáig.